Am Mittwuch simmer de doch no öpis vo de Insle go erkunde, und praktischerwiis mit eme Quad (4rädrige Töff). Näbscht em Mittelpunkt vo de  Insle (Vulkankrater) hämer au en coole Ussichtspunkt und Ananasplantasche bsuecht. Dass mer de Schlüssel besser ned us em Zündschloss vo somene Mietquad nimmt, au wänns viel anderi Tourischte amene Ussichtspunkt hät, isch mir denn au klar worde wo das Ding eifach nüm aagsprunge isch. Aber keis Problem, de Guide isch mit dem denn eifach de Berg (Kraterrand) wieder abegrollt ohni Motor und d'Tour so wiiter gmacht. De Bsitzer hät sich denn spöter gwundered, wieso dass de Quad eifach aaspringt nachdem er de  Zündschlüssel usegmorzged und wieder inegsteckt hät… ich glaub obwohl symetrisch, funktioniert das Ding nume uf ei Siite, und s'Usezieh vom erschte mal isch wohl nume per Zuefall easy gsii.